**Mazda 929** var en stor familiebil fra Mazda. De første bilene skal ha kommet til Norge sent 1973. I 1991 var det slutt for 929 i Norge, men ble etter hvert erstattet av Xedos 9. I virkeligheten var den nok nyere generasjoner av 626 som erstattet 929, ikke minst 626 2,5 V6. I dag tilsvarer Mazda 6, 929. I den grad 929 hadde en forgjenger må det ha vært Mazda 1500 / 1800. Både Mazda 616 og 818 var mindre biler.

Utvikling
---------

### Generasjon 1: 1973–1978 (LA2)

Mazda 929 kunne leveres som sedan, stasjonsvogn og en coupe som ble kalt Hardtop. Foruten en egen RX-modell med wankelmotor ble Mazda 929 kun levert med 1,8-liters motor. Bilen hadde 4-trinns manuell eller 3-trinns automatgir. 929 fikk en facelift i 1976. Største endring var ny front.

### Generasjon 2: 1978–1982 (LA4)

Høsten 1978 ble sedanutgaven av generasjon 2 Mazda 929 introdusert. Et halvt år senere kom stasjonsvognen. Stasjonsvognen (HV) ble riktignok endret underveis, men utgangspunktet var det samme helt fra 1979 til 1987. Mazda 929 sedan levde et kort liv, ikke minst med tanke på at den ble faceliftet allerede i 1980. Ved introduksjonen var de to frontlyktene stablet oppå hverandre på hver side. Etter facelift ble de erstattet av store rektangulære lykter. Ellers ble baklyktene bredere. 929 LA4 og HV benyttet en 2-liter på 90 hk (kode BA). 

### Generasjon 3: 1982–1987 (HB)

Sedan og Coupe (Hardtop) ble nye, mens stasjonsvognen kun fikk en liten facelift med en stort list på bakluken og sorte vinduslister. I starten brukte alle modellene 2-literen med 90 hk. 2-dørs coupeen hadde blant annet vippelykter. 929 sedan ble levert i normal og Limited-utgave. LTD hadde blant annet hjulkapsler og elektriske vinduer. 

I 1985 ble 929 faceliftet. For første gang kunne 929 leveres med innsprøytning og 120 hk i modellen 2,0i. Sedan LTD og Coupe kunne leveres med 120-hesteren. Denne motoren ble ikke levert med automatgir. Forgassermotoren hadde nå 101 hk, men i stasjonsvognen var alt som før med 90 hk. 

### Generasjon 4: 1987–1991 (HC)

Mazda 929 vokste fra tredje til fjerde generasjon. Mens den utgåtte modellen var 464 cm, var den nye bilen 488 cm. Fra 1989 ble det påbud om katalysator på alle nye biler i Norge, men fram til det ble 929 i utgangspunktet levert uten. LX og GLX var utstyrsversjonene. GLX hadde blant annet hjulkapsler og lakkerte støtfangere. Den hadde også sentrallås og elektriske vindu. GLX kunne også leveres med elektrisk soltak. 2,2 med 115 hk - 2,2i med 136 hk og 3,0 V6 med 190 hk (før katalysator) var motorene. V6 hadde ABS-bremser standard. Den billigste 929-versjonen hadde servostyring som ekstrautstyr.

Referanser
----------

1. ↑  «Joda – denne klassikeren fra Mazda finnes fortsatt». *www.abcnyheter.no* **(norsk)**. 29. april 2015. Besøkt 24. april 2022.
2. ↑  AS, TV 2 (18. september 2019). «Mazda 929: Dette var en stor suksess - og de var Norges mest solgte bilmerke». *TV 2* **(norsk)**. Besøkt 24. april 2022.
3. ↑  AS, TV 2 (21. mai 2011). «Mazda 929 hardtop: Dette 70-tallsikonet har til og med laksetrappa i behold!». *TV 2* **(norsk)**. Besøkt 24. april 2022.
4. ↑  Haugan, Adrian Møller (21. april 2013). «Mazda 929 L: Denne er det bare to av i Norge». *Nettavisen* **(norsk)**. Besøkt 24. april 2022.
5. ↑  AS, TV 2 (25. februar 2011). «Mazda 929 HT: Ekte, bestemor-kjørt sportscoupe til salgs». *TV 2* **(norsk)**. Besøkt 24. april 2022.
6. ↑  Micky (18. april 2020). «Fuhrpark Historie: Mazda 929 HB2 Coupe | Alltagsklassiker | Interessengemeinschaft zum Erhalt und Förderung der Fahrzeugkultur und Fahrzeuggeschichte» **(tysk)**. Besøkt 24. april 2022.